L-ivvjaġġar bil-ferrovija jirrispetta l-ambjent, huwa komdu u sikur – u ser ikollu rwol ewlieni fl-isforzi tal-UE biex tinkiseb in-newtralità klimatika sal-2050. Negozjaturi mill-Kunsill u l-Parlament Ewropew illum laħqu ftehim proviżorju dwar l-għażla tal-2021 bħala s-Sena Ewropea tal-Ferrovija . Matul is-sena ser ikun hemm firxa ta' avvenimenti u inizjattivi oħra mfassla biex iżidu l-proporzjon tan-nies u tal-merkanzija li jivvjaġġaw bil-ferrovija, f'konformità mal-objettivi tal-Patt Ekoloġiku Ewropew. Il-ferrovija hija t-tweġiba għal ħafna kwistjonijiet kritiċi fil-qasam tal-mobbiltà, bħan-newtralità klimatika, l-effiċjenza fl-enerġija, ir-reżiljenza għall-kriżijiet u s-sikurezza. Is-Sena tal-Ferrovija għandha l-għan li tagħti spinta lis-settur u li tħeġġeġ biex aktar turisti, nies tan-negozju u manifatturi jagħżlu l-ferrovija. Andreas Scheuer, Ministru Federali għat-Trasport u l-Infrastruttura Diġitali tal-Ġermanja, President tal-Kunsill Is-Sena tal-Ferrovija ser tippromwovi l-ferroviji bħala mezz ta' trasport sostenibbli, innovattiv u sikur, li kapaċi jiggarantixxi servizzi essenzjali anki matul kriżijiet mhux mistennija. Dan intwera mir-rwol strateġiku li kellhom il-ferroviji fiż-żamma ta' kollegamenti kruċjali matul il-pandemija tal-COVID-19, għat-trasport kemm tan-nies kif ukoll ta' merkanzija essenzjali. Objettivi oħra għas-sena ser jinkludu s-sensibilizzazzjoni dwar id-dimensjoni transfruntiera Ewropea tat-trasport bil-ferrovija u ż-żieda tal-kontribut tiegħu għall-ekonomija, l-industrija u s-soċjetà tal-UE. Il-Kummissjoni ser tintalab tikkunsidra t-tnedija ta' żewġ studji ta' fattibbiltà. Wieħed ser ikun dwar il-ħolqien ta' tikketta Ewropea li tippromwovi l-merkanzija ttrasportata bil-ferrovija, u l-ieħor ser jesplora l-idea ta' indiċi tal-konnettività ferrovjarja, simili għal dak li diġà jeżisti għat-trasport bl-ajru. Il-Kummissjoni għandha tgħarraf lill-Kunsill u lill-Parlament Ewropew bil-pjanijiet tagħha sa tmiem Marzu 2021. Il-ftehim proviżorju milħuq illum hu soġġett għall-approvazzjoni mill-Kunsill . Il-presidenza beħsiebha tippreżenta l-ftehim għall-approvazzjoni mill-Kumitat tar-Rappreżentanti Permanenti tal-Kunsill (Coreper) il-ġimgħa d-dieħla. Kuntest It-trasport jirrappreżenta kwart tal-emissjonijiet ta' gassijiet serra tal-UE, u l-emissjonijiet mit-trasport għadhom qed jiżdiedu. Biex jintlaħaq l-għan tan-newtralità klimatika sal-2050 – kif stabbilit fil-Patt Ekoloġiku Ewropew u approvat mill-Kunsill Ewropew – l-emissjonijiet tat-trasport iridu jonqsu b'90 %. It trasport bil-ferrovija jerħi ferm anqas CO2 mil-ivvjaġġar ekwivalenti bit-triq jew bl-ajru, u huwa l-uniku mezz ta' trasport li b'mod konsistenti naqqas l-emissjonijiet tiegħu ta' gassijiet serra mill-1990 'l hawn. Fil-preżent, 75 % tal-merkanzija interna tinġarr bit-triq. Fir-rigward tal-politika tal-UE dwar it-trasport bil-ferrovija, l-2021 ser tkun l-ewwel sena sħiħa li ser jiġu implimentati r-regoli miftiehma skont ir-Raba' Pakkett Ferrovjarju fl-UE kollha. Dawn ir-regoli huma mfassla biex jiftħu s-suq domestiku tas-servizzi ta' trasport ta' passiġġieri u biex inaqqsu l-ispejjeż u l-piż amministrattiv għall-impriżi ferrovjarji li joperaw madwar l-UE. Patt Ekoloġiku Ewropew (informazzjoni ġenerali) Politika tal-UE dwar it-trasport bil-ferrovija (informazzjoni ġenerali)